Maak só seker jou eis word betaal - Jou Geld | Solidariteit WêreldJou Geld | Solidariteit Wêreld
Tuis › Artikels › Maak só seker jou eis word betaal
Mens vergeet soms om jou versekeraar in kennis te stel van veranderinge wat 'n invloed op jou versekeringsprofiel kan hê, maar dit bly jou verantwoordelikheid en kan tot die afkeur van eise lei indien jy dit nie doen nie.
Korttermynversekeringskontrakte werk te goeder trou en dit is die verantwoordelikheid van die versekerde om alle wesenlike feite, wat redelikerwys verwag kan word, bekend te maak om die versekeraar in staat te stel om die risiko behoorlik te beoordeel.
Só sê die ombudsman vir korttermynversekering na 'n onlangse saak waar hy 'n versekeraar se besluit om 'n eis van die hand te wys gehandhaaf het. In die spesifieke geval is 'n voertuig wat gebruik word om goedere vir privaat en werkgebruik te vervoer, verseker onder 'n persoonlike versekeringspolis, in plaas van onder 'n kommersiële polis. Die versekeraar het bevind dat die versekerde die voertuig gebruik het vir doeleindes wat buite die omvang van die ooreengekome voorwaardes val en dat 'n voorwaarde vir dekking oortree is.
Die ombudsman het verbruikers gemaan om eerlik te wees en vooraf alle belangrike inligting te verskaf wanneer hulle 'n versekeringspolis uitneem, om sodoende die risiko dat 'n eis van die hand gewys kan word tot die minimum te beperk. Dit is ook belangrik om bewus te wees van die verantwoordelikhede aan die verbruiker se kant wat die bestuur van 'n versekeringspolis betref.
Een van die vereistes van enige korttermynversekeringskontrak is dat premies maandeliks betaal word. Indien betaling vir watter rede ook al nie geskied nie, is die verbruiker geregtig op 'n 15 dae grasietydperk om die situasie reg te stel, waarna die polis gekanselleer kan word.
Verbruikers moet ook hul versekeraar in kennis stel as daar enige verandering is wat die bepalings en voorwaardes van die polis kan beïnvloed. Dit sluit kwessies in soos 'n verandering in die risikostatus, bykomende aankope wat deur die polis gedek moet word, 'n adresverandering, nuwe besonderhede van die gereelde bestuurder van 'n voertuig en as 'n versekerde item vir ander doeleindes gebruik word as waarvoor dit verseker is.
Die versekerde moet ook toesien dat die items wat ingevolge die polis gedek is op 'n redelike standaard gehou word. Dit beteken byvoorbeeld gereelde motordienste, om jou huis se dak te verseël en waterdig te maak of om jou veiligheidstelsel gereeld op te dateer en op te gradeer. Versekerdes moet ook die wet nakom aangesien versekeraars nie sal uitbetaal as die wet oortree is nie, byvoorbeeld dronkbestuur, versuim om motor- en bestuurslisensies te hernu en die nienakoming van padreëls.
Wanneer 'n versekeraar 'n polis uitreik, word daar vertrou dat die inligting wat die ander party aan hulle verskaf het korrek is. Dit sluit die waarde en risiko verbonde aan die versekerde item in en slegs wanneer die versekeraar al die inligting byderhand het, kan daar besluit word tot watter waarde 'n versekeringspolis lewensvatbaar is om dekking te verskaf.
Dit is belangrik om behoorlik na die vrae te luister wat die versekeraar stel om te verseker jy verstaan wat gesê word en so akkuraat moontlik kan antwoord. Verbruikers het die reg om hul kommer te lig indien hulle nie 'n vraag verstaan nie. Dit is ook noodsaaklik dat die verbruiker tyd neem om behoorlik deur die polis se bewoording te lees, sowel as die bepalings en voorwaardes daaraan verbonde.